( 25 ต.ค.48 ) นายอนุทิน ชาญวีรกูล รัฐมนตรีช่วยว่าการกระทรวงสาธารณสุข กล่าวถึงปัญหาการแพร่ระบาดของโรคไข้หวัดนก ว่า มีการรายงานอาการของผู้ป่วยที่ต้องสงสัยเข้ามาอย่างต่อเนื่อง แต่ไม่ได้หมายความว่าทุกคนจะติดเชื้อ เอช 5 เอ็น 1 จึงต้องตรวจพิสูจน์เชื้อจากห้องปฏิบัติการโดยละเอียดก่อน เพราะส่วนใหญ่เป็นแค่โรคไข้หวัด ซึ่งมีอาการเจ็บคอ มีไข้ คล้ายอาการเริ่มต้นของโรคไข้หวัดนก จึงไม่ควรตื่นตระหนกกับข่าวจนเกินไป อย่างไรก็ตาม ต้องเฝ้าระวังอย่างต่อเนื่องโดยไม่ประมาท  ส่วนอาการของนายทองปรน กล่อมปัญญา คนงานดูแลบ้าน ซึ่งเลี้ยงสัตว์ปีกในพื้นที่ ต.โพรงมะเดื่อ อ. เมือง จ.นครปฐม ที่อาจติดเชื้อนั้น นายอนุทิน กล่าวว่า ขณะนี้ ยังเป็นเพียงข้อสงสัย จึงต้องเฝ้าดูอาการอย่างต่อเนื่อง จนกว่าจะมีผลยืนยันออกมา  รัฐมนตรีช่วยว่าการกระทรวงสาธารณสุข กล่าวย้ำ กับประชาชนที่มีไก่ หรือ สัตว์ปีกในบ้านป่วยตาย ว่า ควรกำจัดอย่างถูกวิธี อย่าเสียดายและนำมาเชือด เพื่อไปประกอบอาหาร เพราะระหว่างนั้นจะเสี่ยงติดเชื้อไข้หวัดนกได้สูง จึงควรติดต่อเจ้าหน้าที่ อสม.สาธารณสุข ปศุสัตว์ เข้ามาจัดการแทน
นายอนุทิน ชาญวีรกูล นายอนุทิน รัฐมนตรีช่วยว่าการกระทรวงสาธารณสุข